LV Eiropas Savienības Oficiālais Vēstnesis L 152/32

KOMISIJAS ĪSTENOŠANAS LĒMUMS

(2011. gada 10. jūnijs)

par Savienības finansiālo atbalstu Eiropas Savienības references laboratorijai bišu veselības jomā laikposmā no 2011. gada 1. aprīļa līdz 2011. gada 31. decembrim

(izziņots ar dokumenta numuru C(2011) 3767)

(Autentisks ir tikai teksts franču valodā)

(2011/338/ES)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (1), un jo īpaši tās 75. panta 2. punktu,

ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (2), un jo īpaši tās 32. panta 7. punktu,

ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (3) un jo īpaši tā 31. panta 2. punktu,

tā kā:

(1) Saskaņā ar Regulas (EK, Euratom) Nr. 1605/2002 75. panta 2. punktu pirms izdevumu saistību uzņemšanās iestāde vai institūcijas, kam iestāde deleģējusi pilnvaras, pieņem finansēšanas lēmumu.

(2) Atbilstoši Lēmuma 2009/470/EK 31. panta 2. punktam Eiropas Savienības references laboratorijām dzīvnieku veselības un dzīvu dzīvnieku jomā var piešķirt Savienības atbalstu.

(3) Tāpēc Savienības finansiālais atbalsts jāpiešķir Eiropas Savienības references laboratorijai, kura izraudzīta tādu pienākumu un uzdevumu veikšanai, kas paredzēti Komisijas 2011. gada 2. februāra Regulā (ES) Nr. 87/2011, ar ko izrauga ES references laboratoriju bišu veselības jomā, nosaka minētās laboratorijas papildu pienākumus un uzdevumus un groza Eiropas Parlamenta un Padomes Regulas (EK) Nr. 882/2004 VII pielikumu (4).

(4) Komisija ir novērtējusi darba programmu un atbilstošās budžeta tāmes, ko ES references laboratorija bišu veselības jomā iesniegusi laikposmam no 2011. gada 1. aprīļa līdz 2011. gada 31. decembrim.

(5) Komisijas 2006. gada 28. novembra Regulā (EK) Nr. 1754/2006, ar ko nosaka sīki izstrādātus noteikumus par Kopienas finansiālā atbalsta piešķiršanu Kopienas references laboratorijām dzīvnieku barības, pārtikas un dzīvnieku veselības nozarē (5), ir paredzēts, ka Savienība finansiālo atbalstu piešķir tad, ja efektīvi tiek īstenotas apstiprinātās darba programmas un ja atbalsta saņēmēji noteiktajos termiņos sniedz visu vajadzīgo informāciju.

(6) Saskaņā ar Regulas (EK) Nr. 1754/2006 2. pantu Komisijas un Eiropas Savienības references laboratoriju savstarpējās attiecības ir noteiktas partnerattiecību nolīgumā, ko noslēdz kopā ar daudzgadu darba programmu.

(7) Turklāt finansiālajam atbalstam, kas paredzēts Eiropas Savienības references laboratoriju semināru organizēšanai un norisei, jāatbilst Regulā (EK) Nr. 1754/2006 izklāstītajiem attaisnoto izdevumu saņemšanas noteikumiem.

(8) Regulā (EK) Nr. 1754/2006 ir paredzēti noteikumi par attaisnotajiem izdevumiem attiecībā uz semināriem, kurus organizē Eiropas Savienības references laboratorijas. Tāpat tajā ir noteikts, ka finansiālo atbalstu var piešķirt ne vairāk kā 32 semināra dalībniekiem. Atkāpe no šā ierobežojuma saskaņā ar Regulas (EK) Nr. 1754/2006 13. panta 3. punktu var piešķirt dažām Eiropas Savienības references laboratorijām, kurām vajadzīgs atbalsts, lai nodrošinātu semināra apmeklējumu vairāk nekā 32 dalībniekiem un lai panāktu vislabākos rezultātus semināros, ko tās organizē. Šādas atkāpes var pieļaut, ja Eiropas references laboratorija uzņemas vadību un atbildību, organizējot semināru kopā ar citu Eiropas Savienības references laboratoriju.

(9) Saskaņā ar 3. panta 2. punkta a) apakšpunktu un 13. pantu Padomes 2005. gada 21. jūnija Regulā (EK) Nr. 1290/2005 par kopējās lauksaimniecības politikas finansēšanu (6) dzīvnieku slimību izskaušanas un uzraudzības programmas (veterināros pasākumus) finansē Eiropas Lauksaimniecības garantiju fonds (ELGF). Turklāt minētās regulas 13. panta otrajā daļā paredzēts, ka pienācīgi pamatotos ārkārtas gadījumos attiecībā uz pasākumiem un programmām, uz ko attiecas Lēmums 2009/470/EK, fonds sedz izdevumus, kas saistīti ar dalībvalstu un ELGF atbalsta saņēmēju administratīvajām un personāla izmaksām. Finanšu kontroles nolūkos piemērojams Regulas (EK) Nr. 1290/2005 9., 36. un 37. pants.

(10) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Attiecībā uz bišu veselību Savienība piešķir finansiālu atbalstu Agence Nationale de Sécurité Sanitaire de l’alimentation, de l’environnement et du travail (ANSES), Sophia-Antipolis laboratorijai Regulas (ES) Nr. 87/2011 pielikumā paredzēto pienākumu un uzdevumu veikšanai.

Savienības finansiālais atbalsts ir 100 % apmērā no attaisnotajām izmaksām, kas definētas Regulā (EK) Nr. 1754/2006 un minētajam institūtam var rasties saistībā ar darba programmu, un laikposmā no 2011. gada 1. aprīļa līdz 2011. gada 31. decembrim nepārsniedz EUR 249 616, no kuriem ne vairāk kā EUR 48 470 ir paredzēti, lai organizētu darbsemināru par bišu veselību.

Šis ir finansēšanas lēmums Regulas (EK, Euratom) Nr. 1605/2002 75. panta 2. punkta nozīmē.

2. pants

Šis lēmums ir adresēts:

Agence Nationale de Sécurité Sanitaire de l’alimentation, de l’environnement et du travail, Sophia-Antipolis Laboratory, Les Templiers, 105 route des Chappes, BP 111, 06902 Sophia-Antipolis, Francija.

Briselē, 2011. gada 10. jūnijā Komisijas vārdā – Komisijas loceklis John DALLI

(1) OV L 248, 16.9.2002., 1. lpp.

(2) OV L 165, 30.4.2004., 1. lpp.

(3) OV L 155, 18.6.2009., 30. lpp.

(4) OV L 29, 3.2.2011., 1. lpp.

(5) OV L 331, 29.11.2006., 8. lpp.

(6) OV L 209, 11.8.2005., 1. lpp.